KOMISSION DELEGOITU ASETUS (EU) 2020/1314,

annettu 10 heinäkuuta 2020,

Euroopan parlamentin ja neuvoston asetuksen (EU) N:o 1307/2013 liitteiden II ja III muuttamisesta siltä osin kuin on kyse tiettyjen jäsenvaltioiden kalenterivuoden 2020 suoria tukia koskevista kansallisista enimmäismääristä ja nettoenimmäismääristä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1307/2013 (1) ja erityisesti sen 6 artiklan 3 kohdan ja 7 artiklan 3 kohdan,

sekä katsoo seuraavaa:

(1) Useat jäsenvaltiot ilmoittivat komissiolle asetuksen (EU) N:o 1307/2013 11 artiklan 6 kohdan kolmannen alakohdan mukaisesti viimeistään 31 päivänä joulukuuta 2019 päätöksestään, joka koskee suorien tukien määrän alentamista vuonna 2020 kyseisen asetuksen 11 artiklan 1 kohdan mukaisesti, sekä vähentämisestä johtuvan arvioidun tulon kalenterivuoden 2020 osalta.

(2) Useat jäsenvaltiot ilmoittivat komissiolle asetuksen (EU) N:o 1307/2013 14 artiklan 1 kohdan kuudennen alakohdan mukaisesti viimeistään 31 päivänä joulukuuta 2019 päätöksestään asettaa kalenterivuoden 2020 osalta tietty prosenttiosuus suoria tukia koskevista vuotuisista kansallisista enimmäismääristään saataville käytettäväksi lisätukena Euroopan maaseudun kehittämisen maatalousrahastosta, jäljempänä ’maaseuturahasto’, vuonna 2021.

(3) Useat jäsenvaltiot ilmoittivat komissiolle asetuksen (EU) N:o 1307/2013 14 artiklan 2 kohdan kuudennen alakohdan mukaisesti viimeistään 8 päivänä helmikuuta 2020 päätöksestään asettaa kalenterivuoden 2020 osalta saataville suorina tukina tietyn määrän tuesta, joka rahoitetaan maaseuturahastosta varainhoitovuonna 2021.

(4) Ilmoitusten perusteella komission delegoidulla asetuksella (EU) N:o 2020/756 (2) mukautettiin asetuksen (EU) N:o 1307/2013 liitteissä II ja III vahvistettuja suorien tukien kansallisia enimmäismääriä ja nettoenimmäismääriä kalenterivuoden 2020 osalta.

(5) Covid-19-pandemian aiheuttamat poikkeukselliset olosuhteet ja niistä johtuvat jäsenvaltioiden toteuttamat rajoittamistoimenpiteet ovat kuitenkin aiheuttaneet merkittäviä vaikeuksia viljelijöille. Näiden vaikeuksien lieventämiseksi eräät jäsenvaltiot ovat pyytäneet pilareiden välisiä siirtoja koskevien päätöstensä tarkistamista. Kun otetaan huomioon nykyisten olosuhteiden ennennäkemätön luonne, vaikuttaa aiheelliselta hyväksyä nämä pyynnöt sillä edellytyksellä, että tarkistetut määrät ja päätökset eivät loukkaa hakijoiden luottamuksensuojaa.

(6) Tanska ilmoitti komissiolle asetuksen (EU) N:o 1307/2013 14 artiklan 1 kohdan kuudennen alakohdan mukaisesti ilmoitetun aiemman päätöksensä tarkistamisesta. Belgia peruutti aiemman siirtopäätöksensä.

(7) Lisäksi Bulgaria, Kroatia, Luxemburg, Portugali ja Tanska ilmoittivat komissiolle asetuksen (EU) N:o 1307/2013 14 artiklan 2 kohdan kuudennen alakohdan mukaisesti tiedoksi antamansa aiemman päätöksen tarkistamisesta.

(8) Sen vuoksi on tarpeen mukauttaa asetuksen (EU) N:o 1307/2013 liitteissä II ja III vahvistettuja enimmäismääriä kalenterivuoden 2020 osalta ilmoitettujen tarkistettujen määrien ja päätösten huomioon ottamiseksi.

(9) Tanskan ilmoittamien tarkistettujen päätösten seurauksena sen suorien tukien kansalliset enimmäismäärät ja nettoenimmäismäärät vuonna 2020 säilyvät muuttumattomina. Sen vuoksi ei ole tarpeen mukauttaa delegoidussa asetuksessa (EU) 2020/756 vahvistettuja enimmäismääriä Tanskan osalta.

(10) Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen 137 artiklan 1 kohdan toisen alakohdan mukaisesti asetusta (EU) N:o 1307/2013, sellaisena kuin sitä sovelletaan vuonna 2020, ei sovelleta Yhdistyneessä kuningaskunnassa hakuvuonna 2020. Näin ollen Yhdistyneelle kuningaskunnalle ei ole tarpeen vahvistaa uusia enimmäismääriä vuodeksi 2020.

(11) Asetuksen (EU) N:o 1307/2013 liitteitä II ja III olisi sen vuoksi muutettava.

(12) Koska tällä asetuksella tehdyt muutokset vaikuttavat asetuksen (EU) N:o 1307/2013 soveltamiseen vuoden 2020 osalta, tämän asetuksen olisi tultava voimaan seuraavana päivänä sen jälkeen, kun se on julkaistu, ja sitä olisi sovellettava 1 päivästä tammikuuta 2020,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EU) N:o 1307/2013 liitteet II ja III tämän asetuksen liitteen mukaisesti.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2020.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä heinäkuuta 2020. Komission puolesta Ursula VON DER LEYEN Puheenjohtaja

(1) EUVL L 347, 20.12.2013, s. 608.

(2) Komission delegoitu asetus (EU) 2020/756, annettu 1 päivänä huhtikuuta 2020, Euroopan parlamentin ja neuvoston asetuksen (EU) N:o 1307/2013 liitteiden II ja III muuttamisesta (EUVL L 179, 9.6.2020, s. 1).